/* KOM/2011/0187 v konečnom znení */ SPRÁVA KOMISIE EURÓPSKEMU PARLAMENTU A RADE o kvalite fiškálnych údajov zaslaných členskými štátmi v roku 2010





[pic] | EURÓPSKA KOMISIA | Brusel, 11.4.2011 KOM(2011) 187 v konečnom znení SPRÁVA KOMISIE EURÓPSKEMU PARLAMENTU A RADE o kvalite fiškálnych údajov zaslaných členskými štátmi v roku 2010 SPRÁVA KOMISIE EURÓPSKEMU PARLAMENTU A RADE o kvalite fiškálnych údajov zaslaných členskými štátmi v roku 2010 OBSAH 1. Kontext 3 1.1. Zmenené a doplnené nariadenie 3 2. Hlavné zistenia v súvislosti s údajmi o schodku a dlhu verejnej správy zaslanými v roku 2010 4 2.1. Včasnosť a úplnosť 4 2.1.1. Včasnosť 4 2.1.2. Úplnosť tabuliek a podkladových informácií 4 2.1.3. Doplňujúce tabuľky týkajúce sa finančných otrasov 5 2.2. Súlad s účtovnými pravidlami a konzistentnosť štatistických údajov 5 2.2.1. Výmena informácií a vysvetlenia 5 2.2.2. Konzultačné a metodické návštevy 6 2.2.3. Osobitné poradenstvo Eurostatu 6 2.2.4. Aktuálne metodické otázky 7 2.2.5. Súlad so základnými výkazmi verejnej správy 7 2.3. Zverejňovanie 7 2.3.1. Zverejňovanie kľúčových údajov a podrobných tabuliek 7 2.3.2. Výhrady ku kvalite údajov 8 2.3.3. Zmeny a doplnenia zasielaných údajov 8 2.3.4. Zverejňovanie metaúdajov (zoznamov) 8 3. Závery 9 KONTEXT V článku 8 ods. 3 nariadenia Rady (ES) č. 479/2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva[1], sa od Komisie (Eurostatu) (ďalej len „Eurostat“) vyžaduje, aby Európskemu parlamentu a Rade pravidelne podávala správy o kvalite skutočných údajov zasielaných členskými štátmi. Správa sa zaoberá celkovým posúdením údajov, pokiaľ ide o dodržiavanie účtovných pravidiel, úplnosť, spoľahlivosť, včasnosť a konzistentnosť údajov. Eurostat pravidelne posudzuje kvalitu skutočných údajov zasielaných členskými štátmi, ako aj kvalitu základných výkazov sektora verejnej správy zostavených v súlade s nariadením Rady (ES) č. 2223/96 z 25. júna 1996 o Európskom systéme národných a regionálnych účtov v Spoločenstve (ESA95)[2]. Pri posudzovaní vychádza najmä z údajov o plnení rozpočtu verejnej správy a aktívach a pasívach verejnej správy. Pri tejto činnosti sa zameriava na faktory, ktoré vysvetľujú schodok/prebytok verejnej správy a zmenu dlhu verejnej správy. Členské štáty zasielajú tieto informácie Eurostatu dvakrát ročne. Súčasne zasielajú aj doplňujúce informácie ako „dotazník k tabuľkám v súvislosti s oznamovaním postupu pri nadmernom schodku“ a svoje vysvetlenia k zaslaným údajom. Eurostat tiež v každom členskom štáte vykonáva pravidelné konzultačné návštevy v súvislosti s postupom pri nadmernom schodku s cieľom viesť nepretržitý dialóg s členskými štátmi. Táto správa vychádza z hlavných zistení a výsledkov zasielania údajov o postupe pri nadmernom schodku za rok 2010, pričom sa zameriava na posledné zasielanie údajov (v októbri 2010). V prípade potreby sa údaje porovnávajú s údajmi zaslanými v apríli 2010, ako aj s údajmi zaslanými v apríli a októbri 2009. Zmenené a doplnené nariadenie Nariadenie Rady (ES) č. 479/2009 bolo v júli 2010 zmenené a doplnené v súvislosti s kvalitou štatistických údajov v kontexte postupu pri nadmernom schodku[3]. Zmenené a doplnené nariadenie poskytuje najmä základ pre metodické návštevy zamerané na postup pri nadmernom schodku, „ktoré sa uskutočnia len vo výnimočných prípadoch, ak sa jasne preukázali výrazné riziká alebo problémy s kvalitou údajov“. Eurostat bude o svojom rozhodnutí vykonať takúto návštevu informovať Hospodársky a finančný výbor a Výbor pre menovú a finančnú štatistiku a štatistiku platobnej bilancie. Zvýši sa aj frekvencia konzultačných návštev v súvislosti s postupom pri nadmernom schodku. Nariadením sa tiež Eurostatu a národným štatistickým úradom udeľuje právomoc skúmať zdroje údajov, z ktorých štatistické údaje pochádzajú, a proces, prostredníctvom ktorého sa tieto zdroje údajov zostavujú[4]. Eurostat môže navyše skúmať, či sú skupiny jednotiek, ktorých sa tieto zdroje údajov týkajú, úplné. To by Eurostatu umožnilo dospieť k podrobným záverom o kvalite zasielaných údajov podľa článku 8 ods. 1. Na základe kombinácie rozšírených právomocí Eurostatu a národných štatistických úradov sa má vytvoriť štandardný systém prevencie uplatňovaný vo všetkých členských štátoch s trojakým cieľom – lepšie monitorovať, stanovovať a posudzovať riziká preventívnym spôsobom v záujme čo najskoršieho zavedenia nápravných opatrení. Vykonávaním uvedených posilnených právomocí a opatrení zameraných na riešenie všeobecných otázok týkajúcich sa systémového rizika vo vnútroštátnych štatistických systémoch, ktoré stanovilo Európske poradné grémium pre riadenie v oblasti štatistiky, sa bude zaoberať nadchádzajúce oznámenie Komisie. HLAVNÉ ZISTENIA V SÚVISLOSTI S ÚDAJMI O SCHODKU A DLHU VEREJNEJ SPRÁVY ZASLANÝMI V ROKU 2010 Včasnosť a úplnosť Včasnosť Členské štáty sú povinné zasielať Komisii plánované a skutočné údaje o rozpočte a súvahe dvakrát ročne, k 1. aprílu a k 1. októbru[5]. Údaje o postupe pri nadmernom schodku zasielané v priebehu roka 2010 sa týkali rokov 2006 až 2010. Údaje za rok 2010 sú údaje plánované vnútroštátnymi orgánmi, zatiaľ čo údaje za roky 2006 až 2009 sú skutočné (to znamená definitívne, polodefinitívne, predbežné alebo odhadované). Dodržiavanie termínov zasielania údajov je zvyčajne veľmi dobré. Pri druhom zasielaní údajov v roku 2010 zaslali všetky členské štáty údaje pred zákonným termínom 1. októbra 2010. V nadväznosti na metodickú návštevu zaslali grécke orgány 10. novembra ďalšiu správu[6]. Pri aprílovom zasielaní údajov zaslali údaje do 1. apríla 2010 všetky členské štáty s výnimkou Grécka (1. apríla) a Francúzska (ktoré zaslalo plánované údaje na rok 2010 až 12. apríla 2010). Niektoré členské štáty údaje po prvom zaslaní pozmenili. V októbri 2010 dostal Eurostat 29 správ so zmenenými údajmi od 18 krajín , zatiaľ čo v apríli 2010 to bolo 25 správ od 16 krajín. S výnimkou Grécka, ktoré vykonalo značné zmeny, členské štáty zasielali väčšinu správ so zmenenými údajmi ako odpoveď na pripomienky, odborné otázky alebo poznámky Eurostatu, pričom zmeny spočívali v oprave drobných chýb, vnútorných nezrovnalostí alebo nesprávne zaznamenaných údajov v tabuľkách. Úplnosť tabuliek a podkladových informácií Vypĺňanie tabuliek na zasielanie údajov je zákonnou povinnosťou a je nevyhnutné pre to, aby Eurostat mohol riadne monitorovať kvalitu údajov. V článku 8 ods. 2 nariadenia (ES) č. 479/2009 sa stanovuje, že členské štáty musia poskytovať Eurostatu príslušné štatistické informácie, ktoré: „(…)konkrétne (...) znamenajú: a) údaje z národných účtov; b) zoznamy; c) tabuľky v súvislosti s oznamovaním postupu pri nadmernom schodku; d) dodatočné dotazníky a vysvetlenia k uvedeným oznámeniam.“ Tabuľky v súvislosti s oznamovaním postupu pri nadmernom schodku (ďalej len „notifikačné tabuľky“) pozostávajú zo štyroch hlavných (súborov) tabuliek. Vypĺňanie notifikačných tabuliek 1 až 3 je zákonnou povinnosťou, zatiaľ čo na zasielaní notifikačnej tabuľky 4 sa dohodli členské štáty[7]. Tabuľky 1 a 2A (ústredná správa) sa vzťahujú na roky 2006 až 2010, zatiaľ čo ostatné tabuľky sa vzťahujú na roky 2006 až 2009[8]. Väčšina členských štátov vyplnila všetky notifikačné tabuľky[9]. Pri zasielaní údajov v októbri 2010 však osem členských štátov v notifikačných tabuľkách 2 neuviedlo väzbu medzi saldom hospodárenia a prebytkom/schodkom podľa definícií postupu pri nadmernom schodku za všetky podsektory alebo za všetky roky, prípadne uviedlo saldo hospodárenia zhodné s výškou prebytku/schodku podľa definícií postupu pri nadmernom schodku. Pokiaľ ide o notifikačnú tabuľku 3, niektoré členské štáty neposkytli všetky členenia. Často chýbali najmä podrobné údaje požadované v súvislosti s položkami „pôžičky“ a „majetková účasť“. Všetky členské štáty vyplnili „dotazník k notifikačným tabuľkám“[10]. Hoci rozsah odpovedí a ich kvalita sa v porovnaní s minulými rokmi zlepšili, niektoré krajiny neuviedli všetky podrobnosti požadované v dotazníku. Doplňujúce tabuľky týkajúce sa finančných otrasov Od 15. júla 2009 Eurostat zbiera súbor údajov o finančných otrasoch prostredníctvom dvoch doplňujúcich tabuliek. Z týchto tabuliek vyplývajú vládne intervencie priamo spojené s podporou finančných inštitúcií. Nie sú v nich zahrnuté podporné opatrenia pre nefinančné inštitúcie ani všeobecné opatrenia hospodárskej podpory. Údaje zozbierané v roku 2010 sa týkali rokov 2007, 2008 a 2009. Je však potrebné poznamenať, že k väčšine zásahov došlo v roku 2008. Len jedna krajina (Spojené kráľovstvo) zaslala údaje o podmienených pasívach už za rok 2007. Súlad s účtovnými pravidlami a konzistentnosť štatistických údajov Výmena informácií a vysvetlenia Počas hodnotiaceho obdobia od termínu zasielania údajov (30. septembra 2010) do zverejnenia údajov (22. októbra) sa Eurostat obrátil na národné štatistické úrady v každom členskom štáte so žiadosťou o ďalšie informácie a vysvetlenie uplatňovania účtovných pravidiel na konkrétne transakcie. Tento proces zahŕňal niekoľko kôl korešpondencie medzi Eurostatom a vnútroštátnymi úradmi. Prvá várka žiadostí o vysvetlenie bola odoslaná k 6. októbru a druhá várka žiadostí bola zaslaná 22 krajinám. V prípade niektorých krajín Eurostat požadoval predloženie prepracovaných notifikačných tabuliek[11]. Konzultačné a metodické návštevy V nariadení (ES) č. 479/2009 (zmenenom a doplnenom nariadením (ES) č. 679/2010) sa ustanovuje možnosť konzultačných a metodických návštev. Konzultačné návštevy v členských štátoch sa uskutočňujú pravidelne s cieľom preskúmať zaslané údaje, prešetriť metodické otázky, diskutovať na tému štatistických zdrojov a procesov opísaných v zoznamoch a posudzovať súlad s príslušnými účtovnými pravidlami, napríklad v súvislosti s vymedzením verejnej správy, časom zaznamenávania transakcií a záväzkov verejnej správy a ich klasifikáciou. Metodické návštevy sa vykonávajú iba v prípade, že Eurostat identifikuje závažné riziká alebo problémy s kvalitou údajov, najmä v súvislosti s uplatnenými metódami, koncepciami alebo klasifikáciami. Počas roka 2010 Eurostat uskutočnil v súvislosti s postupom pri nadmernom schodku tieto návštevy: vo Fínsku (25. – 26. januára), Grécku (niekoľko metodických návštev v súvislosti s postupom pri nadmernom schodku), Holandsku (15. júna), na Malte (6. – 7. júla), v Maďarsku (6. – 7. júla), Rumunsku (6. – 7. septembra), Bulharsku (16. – 17. septembra), Írsku (16. – 17. novembra), Litve (22. – 23. novembra), Belgicku (26. novembra), Francúzsku (29. novembra) a na Cypre (13. decembra). V roku 2010 sa uskutočnil celý rad metodických návštev v Grécku. Tieto metodické návštevy sa uskutočnili v nadväznosti na výhradu Eurostatu ku gréckym údajom o schodku a dlhu zaslaným v októbri 2009 a na následnú správu Komisie o gréckej štatistike zverejnenú v januári 2010[12]. V priebehu návštev sa opakovane diskutovalo o témach ako zahrnutie jednotiek do sektora verejnej správy alebo mimo neho (napr. v súvislosti s verejnou dopravou, TV a rozhlasom, nemocnicami a univerzitami), kapitálové injekcie, partnerstvá medzi verejným a súkromným sektorom, peňažné toky v rámci EÚ a evidencia záruk. Osobitné poradenstvo Eurostatu Členské štáty sa pravidelne obracali na Eurostat s požiadavkami na objasnenie rôznych účtovných otázok v súvislosti s plánovanými alebo už uskutočnenými operáciami. Eurostat poskytuje poradenstvo v súlade s platnými usmerneniami. V záujme dodržiavania ustanovenia o transparentnosti uvedeného v nariadení (ES) č. 479/2009 Eurostat svoje rady zverejňuje[13], za predpokladu, že príslušný členský štát proti tomu nevznesie námietku. Eurostat zverejnil v roku 2010 tieto odporúčania: Belgicko (sektorová klasifikácia projektov v rámci antwerpského plánu a zaznamenávanie štátnych dlhopisov slúžiacich ako zábezpeka pri derivátových nástrojoch v tabuľkách na oznamovanie postupu pri nadmernom schodku vychádzajúcich z vnútroštátnych výkazov), Írsko (predbežné stanovisko k účtovnému spracovaniu času zaznamenávania úrokových platieb zo zmeniek splatných banke Anglo-Irish Bank podľa metodiky ESA95), Holandsko (zaznamenanie podpory v podobe nelikvidných aktív pre ING Bank), Maďarsko (čas zaznamenávania transakcií týkajúcich sa návratu určitých skupín ľudí do systému sociálneho zabezpečenia), Nemecko (sektorová klasifikácia Erste Abwicklungsanstalt) a Španielsko (klasifikácia projektu cestnej siete realizovaného Aragónskym autonómnym spoločenstvom). V roku 2010 Eurostat poskytol poradenstvo k niekoľkým metodickým otázkam, ktoré neboli na žiadosť príslušných členských štátov zverejnené. Aktuálne metodické otázky Ako už zvyčajne, Eurostat sa podrobne venoval uplatňovaniu pravidiel metodiky ESA95 a najmä svojim ostatným rozhodnutiam. Tieto rozhodnutia sú zahrnuté v najnovšej verzii Príručky o verejnom schodku a dlhu, ktorá bola zverejnená v októbri 2010. Súlad so základnými výkazmi verejnej správy Termíny 1. apríla a 1. októbra stanovené v nariadení (ES) č. 479/2009 pre zasielanie údajov boli zavedené s cieľom zabezpečiť súlad so základnými ročnými a štvrťročnými výkazmi sektora verejnej správy, ktoré sa zasielajú Eurostatu v podobe rôznych tabuliek podľa metodiky ESA95. Eurostat systematicky analyzuje súlad zaslaných údajov o postupe pri nadmernom schodku so základnými výkazmi sektora verejnej správy. Napríklad súčet výdavkov a príjmov verejnej správy by mal zodpovedať zaslanému údaju o schodku. Celkový súlad údajov o postupe pri nadmernom schodku so zaslanými výkazmi verejnej správy vypracovanými podľa metodiky ESA95 sa v posledných rokoch stále zlepšuje, hoci v prípade nefinančných údajov je situácia stále lepšia ako v prípade finančných údajov. Zverejňovanie Zverejňovanie kľúčových údajov a podrobných tabuliek V článku 14 nariadenia (ES) č. 479/2009 sa uvádza: „Komisia (Eurostat) poskytuje údaje o aktuálnom schodku a dlhu sektora verejnej správy na uplatňovanie Protokolu o postupe pri nadmernom schodku do troch týždňov od oznámenia termínov (...). Údaje sa poskytujú prostredníctvom uverejnenia.“ Údaje o schodku a dlhu verejnej správy boli uverejnené 22. apríla a 22. októbra spolu so všetkými tabuľkami, ktoré členské štáty poskytli pri poslednom zasielaní údajov Eurostatu. V októbri boli zverejnené len údaje za 26 členských štátov s výnimkou Grécka a súhrnných údajov za EÚ. Súhrnné údaje (za EÚ ako celok a za eurozónu) a údaje týkajúce sa Grécka boli zverejnené 15. novembra 2010[14] spolu s údajmi za ostatných 26 členských štátov, ktoré sa v porovnaní s tlačovou správou z 22. októbra 2010 nezmenili. Eurostat na svojej webovej stránke takisto zverejňuje ročnú a štvrťročnú štatistiku verejných financií, ktorá tvorí spolu s informáciami o zosúladení dlhu a deficitu podklad pre údaje o postupe pri nadmernom schodku[15]. Eurostat tiež zverejnil informácie o vládnych intervenciách v súvislosti s finančnými otrasmi, ktoré poskytli členské štáty[16]. V súlade s nariadením (ES) č. 479/2009 majú členské štáty zverejňovať svoje skutočné údaje o schodku a dlhu. Väčšina členských štátov informovala Eurostat, že zverejňujú všetky svoje tabuľky. Výhrady ku kvalite údajov Eurostat vyjadril výhradu ku kvalite údajov, ktoré v apríli 2010 zaslalo Grécko. V tlačovej správe z novembra 2010 túto výhradu odvolal. Zmeny a doplnenia zasielaných údajov V tlačových správach z roku 2009 a 2010 týkajúcich sa postupu pri nadmernom schodku Eurostat vysvetlil, prečo boli všetky údaje zaslané Spojeným kráľovstvom v roku 2009 a 2010 zmenené a doplnené[17]. „Eurostat zmenil a doplnil údaje o schodku, ktoré zaslalo Spojené kráľovstvo za obdobie rokov 2006 až 2009, z dôvodu konzistentnosti zaznamenávania výnosov z licencií na UMTS v roku 2000. To vedie k zvýšeniu schodku verejnej správy v roku 2007 a 2008 (ako aj za finančné roky 2007/2008 a 2008/2009) o 1,044 miliónov GBP (0,1 % HDP) a v roku 2006 a 2009 (finančné roky 2006/2007 a 2009/2010) o 1,045 miliónov GBP (0,1 % HDP). Vo vykazovaných údajoch o dlhu nenastala žiadna zmena.“ Zverejňovanie metaúdajov (zoznamov[18]) V nariadení (ES) č. 479/2009 sa uvádza, že zoznamy týkajúce sa postupu pri nadmernom schodku patria medzi štatistické informácie, ktoré majú členské štáty poskytovať, aby Eurostatu umožnili skontrolovať dodržiavanie pravidiel metodiky ESA95. Navyše sa v ňom stanovuje, že jednotlivé členské štáty sú povinné tieto zoznamy zverejňovať. Eurostat zverejnil zoznamy všetkých členských štátov. Všetky členské štáty oznámili, že svoje zoznamy týkajúce sa postupu pri nadmernom schodku zverejnili na vnútroštátnej úrovni alebo ich v blízkej budúcnosti plánujú zverejniť. ZÁVERY Eurostat dospel k záveru, že v roku 2010 sa opäť dosiahol pokrok v kvalite fiškálnych údajov. Členské štáty vo všeobecnosti poskytli lepšie informácie, a to tak v tabuľkách v súvislosti s oznamovaním postupu pri nadmernom schodku, ako aj v iných príslušných štatistických výkazoch. Celková konzistentnosť údajov o postupe pri nadmernom schodku so zasielanými výkazmi verejnej správy podľa metodiky ESA95 je uspokojivá a v porovnaní so situáciou v predchádzajúcich rokoch sa stále zlepšuje, najmä po finančnej stránke. Okrem výhrady ku kvalite údajov zaslaných Gréckom v apríli 2010 neboli v roku 2010 vyjadrené žiadne výhrady ku kvalite zasielaných údajov. Uvedená výhrada bola odvolaná v novembri 2010. Na záver dlhotrvajúceho a náročného procesu prebiehajúceho od októbra 2009 Eurostat dospel 22. novembra k záveru, že najnovšie prepracované údaje Grécka za roky 2006 – 2009 sú na účely postupu pri nadmernom schodku dostatočne spoľahlivé, v súlade s kvalitou údajov ostatných členských štátov EÚ. Na webovej stránke Eurostatu je k dispozícii osobitná informačná správa o gréckych fiškálnych údajoch. Napriek uznanému zlepšeniu však stále pretrvávajú niektoré problémy spojené s dodržiavaním účtovných pravidiel a úplnosťou a kvalitou niektorých poskytovaných štatistických informácií. Eurostat preto vyzval členské štáty, aby naďalej investovali do kvality štatistiky verejných financií s cieľom dosiahnuť požadovanú úroveň kvality, pokiaľ ide o dodržiavanie príslušných účtovných pravidiel, úplnosť údajov verejnej správy, ich spoľahlivosť, včasnosť a konzistentnosť. Okrem toho, Komisia na základe skúseností v prípade Grécka a pripomienok Európskeho poradného grémia pre riadenie v oblasti štatistiky vypracuje oznámenie, v ktorom sa bude zaoberať otázkami týkajúcimi sa systémového rizika vo vnútroštátnych štatistických systémoch a uplatňovaním prístupu založeného na zohľadnení rizík v súvislosti s údajmi o postupe pri nadmernom schodku, a to hlavne v súvislosti s predkladanými východiskovými údajmi, v rámci vykonávania posilnených právomocí Eurostatu podľa nariadenia (ES) č. 479/2009 v znení zmien a doplnení. [1] Ú. v. EÚ L 145, 10.6.2009, s. 1. [2] Ú. v. ES L 310, 30.11.1996, s. 1. [3] Nariadenie Rady (ES) č. 679/2010 (Ú. v. EÚ L 199, 30.7.2010, s. 1). [4] V tejto súvislosti sa vypracováva prístup založený na zohľadnení rizík. [5] Článok 3 ods. 1 a 3 nariadenia (ES) č. 479/2009. [6] Podrobné fiškálne údaje Grécka sú zahrnuté v správe Eurostatu „Informácie o fiškálnych údajoch Grécka“ z 15. novembra 2010, ktorá je k dispozícii na stránke Eurostatu: http://epp.eurostat.ec.europa.eu/portal/page/portal/government_finance_statistics/introduction. [7] Pozri vyhlásenia v zápisnici zo zasadnutia Rady z 22. novembra 1993. [8] V nariadení Rady (ES) č. 479/2009 v znení zmien a doplnení sa výslovne nevyžaduje, aby sa plánované údaje poskytovali aj v iných notifikačných tabuľkách ako sú tabuľky 1 a 2A. [9] Podrobný opis obsahu týchto tabuliek sa nachádza na internetovej stránke Eurostatu. Pozri: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL. [10] Tento dotazník sa skladá z trinástich častí, v ktorých sa vyžadujú kvantitatívne a niekedy kvalitatívne informácie v niekoľkých oblastiach, ako napríklad transakcie v rámci daní a sociálnych príspevkov a transakcie s EÚ, obstarávanie vojenských zariadení, štátne záruky, zrušenia dlhu, kapitálové injekcie štátu do verejných korporácií, partnerstvá medzi verejným a súkromným sektorom atď. [11] Pozri oddiel 2.1. [12] Pozri: http://epp.eurostat.ec.europa.eu/portal/page/portal/government_finance_statistics/procedure/eurostat_edp_visits_member_states. [13] Pozri: http://epp.eurostat.ec.europa.eu/portal/page/portal/government_finance_statistics/methodology/advice_member_states. [14] Tlačové správy Eurostatu č. 55/2010, 157/2010 a 170/2010. [15] Časť Government Finance (Verejné financie) na webovej stránke Eurostatu poskytuje verejný prístup k informáciám o štatistike na účely postupu pri nadmernom schodku a základných účtoch sektora verejnej správy vrátane údajov, metodických rozhodnutí a príručiek a zistení z konzultačných návštev v súvislosti s postupom pri nadmernom schodku: (http://epp.eurostat.ec.europa.eu/portal/page/portal/government_finance_statistics/introduction. [16] Pozri: (http://epp.eurostat.ec.europa.eu/portal/page/portal/government_finance_statistics/procedure/supplementary_tables_financial_turmoil). [17] Podľa článku 15 ods. 2 nariadenia Rady (ES) č. 479/2009 môže Komisia (Eurostat) zmeniť a doplniť skutočné údaje, ktoré zaslali členské štáty a poskytnúť zmenené a doplnené údaje a zdôvodnenie zmeny a doplnenia v prípadoch, keď existuje dôkaz, že skutočné údaje, ktoré vykázali členské štáty, nie sú v súlade s požiadavkami článku 8 ods. 1. [18] Zoznamy metód, postupov a zdrojov, ktoré sa využívajú na zostavenie skutočných údajov o schodku a dlhu a základných výkazov verejnej správy.